b'\n_START_ARTICLE_\n\xc5\xa0kopnik\n_START_SECTION_\nOsnovne lastnosti \xc5\xa1kopnikov\n_START_PARAGRAPH_\n\xc5\xa0kopniki predstavljajo blode\xc4\x8de du\xc5\xa1e v podobi \xc5\xbeare\xc4\x8dega snopa oziroma gore\xc4\x8de metle, podobni so tudi sovi , lete\xc4\x8demu zmaju ali gore\xc4\x8di ka\xc4\x8di , nastopajo lahko v podobi sr\xc5\xa1enasto- dlakavega mo\xc5\xbeica, gore\xc4\x8de ptice, \xc5\xbeare\xc4\x8dega bitja ali gore\xc4\x8dega mo\xc5\xbea. \xc5\xa0kopniki stalno spreminjajo svoje podobe, sposobni so prevzemati tudi \xc4\x8dlove\xc5\xa1ke. Ime \xc5\xa1kopniki so dobili zato, ker se pojavljajo tudi kot otep slame (\xc5\xa1kop/\xc5\xa1komp). Ker je slama povezana z umrlimi, \xc5\xbee njegovo ime pove, da je povezan z umrlimi du\xc5\xa1ami. \xc5\xa0kopniki so lahko tudi nevarni, saj naj bi sedali na otroke, jih du\xc5\xa1ili v spanju, jih kljuvali, jih kradli in zamenjevali Ogro\xc5\xbeeni naj bi bili predvsem otroci, ki jih star\xc5\xa1i zanemarjajo. \xc5\xa0kopniki naj bi povzro\xc4\x8dali hrup v gozdu,, radi naj bi sedali na vrhove smrekovih dreves in jih v\xc4\x8dasih tudi osmodili. \xc5\xa0kopniki naj bi bili nevarni tudi za imetje, ker lahko s svojimi iskrami zanetijo ogenj v gozdu ali na domu. Ljudje so \xc5\xa1kopnike povezovali z zvezdnimi utrinki, na Koro\xc5\xa1kem pa se kot ime nekega nebesnega telesa pojavlja tudi izraz \xc5\xa0kopnjekovo gnezdo. Po eni od razlag naj bi \xc5\xa0kopnjekovo gnezdo predstavljalo to\xc4\x8dke na nebu, od koder se usipljejo utrinki, in ki jim astronomi pravijo radianti.\n_START_SECTION_\nOblikovanje in spreminjanje izro\xc4\x8dila o \xc5\xa1kopnikih\n_START_PARAGRAPH_\n\xc4\x8ceprav izraz \xc5\xa1kop, po katerem je \xc5\xa1kopnik dobil ime, sicer izhaja iz nem\xc5\xa1ke izposojenke (iz starovisokonem\xc5\xa1kega Scoub), je bajeslovni lik \xc5\xa1kopnika morda doma\xc4\x8dega izvora in bi se lahko oblikoval \xc5\xa1ele v stoletjih potem, ko so predniki Slovencev iz germanskega okolja prevzeli izraz \xc5\xa1kop.  Po drugi strani v Avstriji in Nem\xc4\x8diji poznajo sorodno bitje Schaub, ki pa se nekoliko razlikuje od slovenskega \xc5\xa1kopnika. \xc5\xa0kopnikom je sicer podoben tudi ukrajinski zmaj Plivnik. Izro\xc4\x8dilo o \xc5\xa1kopnikih se je pri\xc4\x8delo povezovati s sorodnimi liki: tako so jih ljudje npr. povezali s \xc5\xa1krati in zato velja, da lahko prinesejo tudi sre\xc4\x8do in bogastvo. Zahodni Slovenci so jih povezali z vedomci, zato so njihove sestavine tamkaj pre\xc5\xa1le na slednje, tako, da naj bi ti imeli na glavi ogenj.'